钦定古今图书集成/理学汇编/学行典/第013卷 > 易经 > 《说卦传》
## 钦定古今图书集成/理学汇编/学行典/第013卷 > 易经 > 《说卦传》

昔者圣人之作《易》也，幽赞于神明而生“蓍。”

〈程传〉程子曰：“用《蓍》以求卦”，非谓有蓍而后画卦。〈本义〉“幽赞神明”，犹言赞化育。《龟䇲传》曰：“天下和平，王道得而蓍。”茎长丈，其丛生满百茎。〈大全〉朱子曰：能赞化育，和气充塞，所以能出这物。　生蓍便是大衍之数，五十如何恰限生出百茎物事，教人做筮用，到那参天两地，方是取数处。　建安丘氏曰：“蓍神草，所以用筮而求卦者。蓍草生则《易》之数有所托，而《易》之用行矣。”

“参天两地”而倚数，

〈本义〉天圆地方，圆者一而围三，三各一奇，故参天而为三。方者一而围四，四合二偶，故两地而为二。数皆倚此而起，故揲蓍三变之末。其馀三奇则三三而九，三偶则三二而六，两二一三则为七，两三一二则为八。〈大全〉“朱子曰：‘参天两地而倚数’，此在《揲蓍》上说。参者，元是个三数底物事，自家从而参之；两者，元是个两数底物事，自家从而两之。虽然，却只是说得个参、两，未见得成何数。‘倚数’云者，似把几件物事挨放这里。如已有三数，更把个三数倚在这边成六，又把个三数倚在此成九。两亦如之。”问：“‘‘参天两地’，旧说以为五生数中，天三地两’，不知其说如何？”曰：“此只是三天二地，不见参两之意。参天者，参之以三；两地者，两之以二也。以方圆而言，则七八九六之数，都自此而起。”问：“以方圆而言参、两，如天之圆径一，则以围三而参之；地之方径一，则以围四而两之否？”曰：“然。　参天两地而倚数，一个天参之为三，一个地两之为二”；三三为九，三二为六。两其二一，其三为七；两其三一，其二为八。二老为阴阳，二少为刚柔。参不是三之数，是无往参

“‘焉之‘参　’，倚数’，倚是靠在那里。且如先得个三，又得个三，只成六；更得个三，方成九；若得个二，却成八，恁地倚得数出来。有人说参作三，谓一、三、五；两，谓二四。一三五固是天数，二四固是地数。然而这却是积数，不是倚数　。” 问“参天两地而倚数。” 曰：“天圆得数之三，地方得数之四。一画中有三画，参之则为九，此天数也。阳” 道常饶，阴道常乏。地之数不能为三，止于两而已。三而两之为六，故六为《坤》。一个天，参之则三；一个地，两之则二，数便从此起。此与“大衍之数五十” ，各自说一个道理，不须合来看。然要合，也合得一个三，一个二成五，衍之则成十，便是五十。

《观》变于阴阳而立卦，发挥于刚柔而生爻。

〈大全〉诚斋杨氏曰：“数既形矣，卦斯立矣。圣人因其变之或九或七而为阳，因其变之或六或八而为阴，变至十有八而卦成焉。圣人无与也，特观其变以立之尔。卦既立矣，爻斯生焉，圣人因其数之阳而发明其为爻之刚，因其数之阴而发明其为爻之柔。圣人无与也，特发挥之尔。”

“和顺于道德而理于义”，穷理尽性，以至于命。

〈本义〉此圣人作《易》之极功也。